L'Alcalde d'Alaquàs presideix l'acte de clausura i comiat de l'actual Consell de Xiquets i Xiquetes d'Alaquàs
30/03/2006 12:24:00

# L'Alcalde d'Alaquàs presideix l'acte de clausura i comiat de l'actual Consell de Xiquets i Xiquetes d'Alaquàs

*   30/03/2006 12:24:00
*   [Imprimir](#)
*   Compartir
*    https://www.alaquas.org/documento.asp?id\_do=9800

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F9800%2F0&title=Ajuntament%20d%27Alaqu%C3%A0s.%20Premsa.L%27Alcalde%20d%27Alaqu%C3%A0s%20presideix%20l%27acte%20de%20clausura%20i%20comiat%20de%20l%27actual%20Consell%20de%20Xiquets%20i%20Xiquetes%20d%27Alaqu%C3%A0s)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/9800/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2006/2/9800/9800_Form_4.jpg)](https://www.alaquas.org/ficheros/documentos/2006/2/9800/9800_Form_10.jpg "<a href='https://www.alaquas.org/ficheros/documentos/2006/2/9800/9800_Form_10.jpg' target=_blank><i class='fa fa-external-link' aria-hidden='true'></i>.L'Alcalde d'Alaquàs presideix l'acte de clausura i comiat de l'actual Consell de Xiquets i Xiquetes d'Alaquàs</a>")

Les eleccions per a la constitució del nou Consell es celebraran el proper 10 de maig

Amb l'objectiu de possibilitar que les xiquetes i els xiquets d'Alaquàs pogueren participar i intervindre en els assumptes municipals aportant propostes per a la construcció i la millora de la ciutat, es va crear fa quatre anys el primer Consell de Xiquets i Xiquetes d'Alaquàs format per representants dels diferents centres escolars. Una vintena d'escolars d'entre 8 i 16 anys han format part d'aquest organisme en la seua primera edició que ha servit per a conèixer les inquietuds dels més joves de la ciutat i dotar-los d'un marc per a expressar les seues preocupacions aportant valoracions, propostes i suggeriments per tal de contribuir en la construcció, desenvolupament i millora d'Alaquàs. 

Com qualsevol procés democràtic, el Consell ha arribat a la seua fi i és moment de convocar de nou eleccions per a elegir als nous membres. Per tal de fer un balanç de les diferents accions posades en marxa per l'actual Consell i acomiadar les xiquetes i els xiquets que al llarg d'aquests anys l'han representat, el dimecres 29 de març de vesprada es va celebrar al Saló de Plens de l'Ajuntament l'acte de clausura que va estar presidit per l'Alcalde d'Alaquàs, Jorge Alarte, acompanyat per la Corporació Municipal i la Jutgessa de Pau, Empar Alabau. A l'acte van assistir també directors i directores dels centres d'ensenyament de la ciutat i representants de les Associacions de Mares i Pares. En les intervencions, l'Alcalde d'Alaquàs va voler agrair la tasca desenvolupada pel grup de xiquets i el seu interés per contribuir entre tots i totes a fer una ciutat millor. Així mateix, un representant del Consell va intervindre també per comptar l'experiència de tots els membres així com per fer un repàs de tot el treball realitzat en aquests quatre anys.

L'Ajuntament d'Alaquàs en aquests quatre anys de funcionament d'aquest Consell s'ha fet ressò de les preocupacions dels més joves de la ciutat materialitzant-les en l'execució de diferents projectes, a proposta del Consell de Xiquets i Xiquetes, com ara la creació d'una pista de patinatge al parc de la Sequieta, la celebració del Dia sense Cotxe o l'augment de la il·luminació en parcs i alberedes. Altres de les aportacions més importants dels xiquets i xiquetes ha estat la seua participació en el projecte del parc del Dijous i més concretament en la posada en marxa d'horts escolars, en l'organització de les festes del poble, en la creació de nous espais verds com el parc de la Senyera o en la dotació de més fonts als parcs públics, taquilles a la biblioteca municipal i en la millora de les instal·lacions dels col·legis. El Consell ha realitzat també en aquests anys el I Fòrum Ciutadà Infantil, conclusions del qual s'arrepleguen en el llibre que es va presentar en l'acte.

Les eleccions al Consell de Xiquets i Xiquetes d'Alaquàs es celebraran el 10 de maig a l'Edifici Cultural l'Olivar, on s'ubicaran un total de 8 meses electorals, 2 per als cursos de secundària i altres 6 per als de primària. El nou Consell estarà presidit per l'Alcalde d'Alaquàs i format per vint-i-dos xiquets o xiquetes d'entre 6 i 14 anys, representants dels centres escolars del municipi.

El Consell, que realitzarà una sessió ordinària cada dos mesos, informarà i assessorarà l'Ajuntament d'Alaquàs sobre els problemes específics de la infància, realitzant, així, les seues propostes d'actuació i plantejant solucions als problemes que puguen donar-se, tot fomentant entre els menors els valors de democràcia, tolerància, respecte i acceptació de la diversitat cultural.

Des de l'Ajuntament d'Alaquàs, conscients dels drets a la llibertat d'expressió i a la participació que s'arrepleguen en la Convenció Internacional dels Drets dels Xiquets i Xiquetes de les Nacions Unides, ha volgut materialitzar aquests drets amb l'objectiu de que els infants tinguen veu pròpia en els assumptes municipals que els afecten.